CELEX: C2006/212/55
Language: lv
Date: 2006-09-02 00:00:00
Title: Lieta T-162/06: Prasība, kas celta 2006. gada 26. jūnijā — Kronoply pret Komisiju

2.9.2006   
            
            
               LV
            
            
               Eiropas Savienības Oficiālais Vēstnesis
            
            
               C 212/30
            
         Prasība, kas celta 2006. gada 26. jūnijā — Kronoply pret Komisiju
   (Lieta T-162/06)
   (2006/C 212/55)
   Tiesvedības valoda — vācu
   Lietas dalībnieki
   
      Prasītāja: Kronoply GmbH & Co. KG (Heiligengrabe, Vācija) (pārstāvji — R. Nierer un L. Gordalla, advokāti)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2005. gada 21. septembra lēmumu par valsts atbalstu Nr. C 5/2004 (ex N 609/2003), kurā Komisija ir atzinusi, ka atbalsts, ko Vācija plāno piešķirt prasītājai, nav saderīgs ar kopējo tirgu;
            
         
               —
            
            
               piespriest Komisijai segt savus un atlīdzināt prasītājas tiesāšanās izdevumus.
            
         Pamati un galvenie argumenti
   Prasītāja apstrīd Komisijas 2005. gada 21. septembra lēmumu C(2005) 3497, kurā Komisija ir atzinusi, ka investīciju subsīdija, ko Vācija plāno piešķirt Kronoply GmbH kā lielu investīciju projektu daudznozaru reģionālo atbalstu (1), ir uzskatāms par valsts atbalstu, kas nav saderīgs ar kopējo tirgu.
   Prasītāja izvirza četrus pamatus savas prasības pamatojumam.
   Pirmkārt, tā apgalvo, ka Komisija ir pieļāvusi acīmredzamas kļūdas faktu konstatēšanā. Šajā ziņā tā uzsver tostarp, ka atbildētāja nav noteikusi datumu, kurā prasītāja iesniedza pieteikumu subsīdijām, kaut arī tam ir noteicoša nozīme faktu izvērtēšanā. Turklāt tā apgalvo, ka Komisija nav ņēmusi vērā to, ka valsts administratīvais process vēl nav beidzies.
   Otrkārt, prasītāja savas prasības pamatojumam atsaucas uz to, ka apstrīdētais lēmums nav pietiekami pamatots.
   Turklāt, prasītāja norāda, ka Komisija ir pārkāpusi EKL 87. panta 3. punkta a) un c) apakšpunktu un 88. pantu, kā arī Regulu (EK) Nr. 659/1999 (2) un vadlīnijas reģionālo valsts atbalstu jomā (3).
   Visbeidzot, prasītāja apgalvo, ka atbildētāja ir pieļāvusi acīmredzamas kļūdas novērtējumā, kā arī pārsniegusi pilnvaras.
   
      (1)  OV 1998, C 107, 7. lpp.
   
   
      (2)  Padomes 1999. gada 22. marta Regula (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai.
   
      (3)  OV 1998, C 74, 9. lpp., ko groza OV 2000, C 258, 5. lpp.